Af hensyn til de implicerede mindreårige i retssagen, nævner vi ikke den pågældende skole, Carsten Søndergaard var ansat på. Sagen om blufærdighedskrænkelser af skoleelever på en skole i Aalborg fik daværende skoleleder, Carsten Søndergaard, til at stoppe i sin stilling på skolen. Efterfølgende blev det meldt ud, at han i stedet skulle tiltræde som ny skoleleder på Vestbjerg Skole, men nu er det også slut efter godt og vel en måneds ansættelse. Dog er Carsten Søndergaard ikke uden arbejde, da han stadig er ansat ved Aalborg Kommune, dog vides der ikke mere omkring hans fremtid på nuværende tidspunkt. Forældrene fik besked "Kære forældre". Sådan begyndte en besked i Aula, som forældrene på skolen modtog den 16. december. - I modtager hermed orientering om, at Carsten Søndergaard stopper som skoleleder på Vestbjerg Skole. Carsten er ikke klar til at fortsætte som skoleleder, da sagen fra XX Skole fortsat fylder for meget for ham, skriver Brian Klitgaard, der er områdechef i beskeden. Skolechef hos aalborg kommune, Mads Rune Jørgensen bekræfter også overfor TV2 Nord, at den nye skoleleder er stoppet i sin nye stilling, som han tiltrådte 1. november 2022. - Jeg kan bekræfte, at han er stoppet som skoleleder på Vestbjerg Skole, og at der er igangsat en ansættelsesproces. Derudover kan Mads Rune Jørgensen ikke udtale sig yderligere om sagen, da der er tale om en personsag ifølge skolechefen. I en besked på Aula fortæller Brian Klitgaard ligeledes omkring ansættelsesprocessen. -  Indtil ansættelsesprocessen er færdiggjort, konstitueres afdelingsleder Michael Hvelplund Pedersen som skoleleder, afslutter områdslederen. Sagde op på grund af krænkelsessag Også tilbage i oktober, da skolelederen stoppede på den tidligere skole, hvor der er en medarbejder, som n u er tiltalt for at have krænket 20 børn i løbet af flere år , fik forældrene på skolen besked via Aula: Dengang skrev Carsten Søndergaard følgende: - Som I også ved, har sagen vedrørende en medarbejders mulige blufærdighedskrænkelser gennem længere tid fyldt i pressen og affødt et negativt fokus på skolen - dette i en grad, så jeg på et tidspunkt begyndte at overveje min fremtid på skolen, da jeg på ingen måde ønsker, at min person skal skygge for skolens gode udvikling. - Selvom jeg er glad for, at der nu er fundet en løsning, som jeg tror bliver god for XX Skole og for mig personligt, så er det samtidig med stort vemod, at jeg efter mere end otte gode år på XX nu skal sige farvel. Retsagen i gang Retsagen vedrørende den ansatte på Carsten Søndergaards tidligere skole har været i gang i Retten i Aalborg siden 25. november, M andag var flere kollegaer i retten for at vidne. Manden er tiltalt for at have krænket 20 børn, der var mellem seks til 10 år på tidspunktet for overgrebene, som skete i perioden fra 2017 og 2022. Retssagen fortsætter torsdag den 12. januar, hvor børnenes forældre skal afgive forklaring. Den tiltalte nægter sig skyldig i samtlige anklager.

Opsummering:
Han nåede at være ansat i godt og vel en måned, før han sagde op på grund af sagen fra hans tidligere skole, der på nuværende tidspunkt er i retten.